Meddelse fra Kommissionen til medlemsstaterne om ændring af meddelelse i henhold til EF-traktatens artikel 93, stk. 1, med henblik på anvendelse af traktatens artikel 92 og 93 på kortfristet eksportkreditforsikring

(2001/C 217/02)

(EØS-relevant tekst)

I. Indledning

Meddelelsen fra Kommissionen til medlemsstaterne i henhold til EF-traktatens artikel 93, stk. 2, med henblik på anvendelse af traktatens artikel 92 og 93 på kortfristet eksportkreditforsikring(1) (i det følgende benævnt "1997-meddelelsen") fandt anvendelse fra den 1. januar 1998 for en periode på fem år og udløber derfor den 31. december 2002.

Formålet med 1997-meddelelsen er at fjerne statsstøttebetinget konkurrencefordrejning inden for eksportkreditforsikring, hvor offentlige eller offentligt støttede eksportkreditforsikringsselskaber konkurrerer med private eksportkreditforsikringsselskaber. Direkte berørt af denne konkurrence og derfor af 1997-meddelelsen, er især sektoren for eksportkreditforsikring af kortfristede eksportkreditrisici i forbindelse med handel inden for Fællesskabet og handel med tredjelande.

De pågældende risici defineres i 1997-meddelelsen som "markedsmæssige risici". Markedsmæssige risici er de risici, som eventuelt ikke dækkes af eksporkreditforsikringsselskaberne med støtte fra staten. Alle risici, som ikke er "markedsmæssige", kan derimod støttes med offentlige midler.

I punkt 2.6 i 1997-meddelelsen hedder det: "Det private genforsikringsmarkeds kapacitet varierer. Dette betyder, at definitionen på markedsmæssige risici ikke er fast, idet den kan ændres med tiden; definitionen kan f.eks. udvides til også at omfatte politiske risici. Kommissionen skal derfor jævnligt (mindst en gang om året) tage definitionen op til fornyet overvejelse og skal i den forbindelse høre medlemsstaterne og andre interesserede parter(2). Ændres definitionen, skal der om nødvendigt tages hensyn til EF-lovgivningen vedrørende eksportkreditforsikring for herved at undgå konflikt eller retsusikkerhed."

På baggrund af en undersøgelse af det private genforsikringsmarked og efter høring af medlemsstaterne, både i Rådets eksportkreditgruppe og på et multilateralt møde om statsstøtte, har Kommissionen besluttet at ændre definitionen af markedsmæssige risici, således at den omfatter politiske risici, der opstår inden for Den Europæiske Union og i de OECD-medlemsslande, der i øjeblikket er opført i bilaget til 1997-meddelelsen. Den nuværende liste med navnene på alle medlemsstaterne erstattes af en henvisning til Den Europæiske Unions medlemsstater som sådan, således at den fremtidige udvidelse af Den Europæiske Union ikke vil kræve senere ændringer af 1997-meddelelsen.

Den nye definition på markedsmæssige risici gælder fra 1. januar 2002 til 31. december 2004. Statsstøtteanmeldelser, der ikke er færdigbehandlet den 1. januar 2002, behandles på grundlag af den nye definition. Ulovlig statsstøtte, dvs. støtte, der er ydet i strid med EF-traktatens artikel 88, stk. 3, behandles på grundlag af de regler, der var gældende på det tidspunkt, da støtten blev ydet.

Kommissionen har også besluttet at forlænge 1997-meddelelsens gyldighed til 31. december 2004.

Kommissionen gør medlemsstaterne og interesserede parter opmærksom på, at den agter at gennemføre endnu en undersøgelse i 2003 for at undersøge, om det private genforsikringsmarked har mulighed for at tilpasse sig til en yderligere udvidelse af definitionen af markedsmæssige risici, således at den omfatter en bred vifte af kommercielle risici, herunder eventuelt kommercielle risici, der opstår overalt i verden. Hvis det på grundlag af en sådan undersøgelse og efter høring af medlemsstaterne bekræftes, at der er mulighed for en sådan dækning, vil den ændre definitionen af markedsmæssige risici i overensstemmelse hermed i forbindelse med den generelle revision af 1997-meddelelsen i 2004.

II. Ændringer til 1997-meddelelsen

Følgende ændringer til 1997-meddelelsen træder derfor i kraft den 1. januar 2002:

1. I punkt 2.5 affattes de to første afsnit således: "På baggrund af ovenstående defineres 'markedsmæssige' risici med henblik på denne meddelelse som kommercielle og politiske risici på offentlige og ikke-offentlige debitorer, der er etableret i de lande, der er anført i bilaget. For disse risici er den maksimale risikoperiode (fremstilling plus kreditperiode med det i Bern-unionen fastsatte normale starttidspunkt og med sædvanlige kreditvilkår) mindre end to år. Alle andre risici (dvs. katastroferisici(3) samt kommercielle og politiske risici på lande, der ikke er opført i bilaget) betragtes endnu ikke som markedsmæssige."

2. Punkt 2.6 affattes således: "Det private genforsikringsmarkeds kapacitet varierer. Dette betyder, at definitionen på markedsmæssige risici ikke er fast, men kan ændres med tiden. Definitionen kan derfor tages op til overvejelse, især ved udløbet af denne meddelelses gyldighedsperiode (31. december 2004). Kommissionen vil i den forbindelse høre medlemsstaterne og andre interesserede parter(4). Ændres definitionen, skal der i nødvendigt omfang tages hensyn til fællesskabslovgivningen vedrørende eksportkreditforsikring for herved at undgå konflikt eller retsusikkerhed."

3. I punkt 4.5 affattes første punktum således: "Denne meddelelse anvendes fra den 1. januar 1998 i en periode på syv år."

4. Bilaget erstattes af følgende bilag:

"BILAG

LISTE OVER LANDE, HVORI DER BESTÅR MARKEDSMÆSSIGE RISICI

Den Europæiske Union

Alle medlemsstater

Lande, der er medlemmer af OECD

Australien

Canada

Island

Japan

New Zealand

Norge

Schweiz

Amerikas Forenede Stater."

III. Forslag til medlemsstaterne om foranstaltninger i henhold til traktatens artikel 88, stk. 1

På grundlag af traktatens artikel 88, stk. 1, foreslår Kommissionen medlemsstaterne følgende foranstaltninger vedrørende deres respektive ordninger.

Medlemsstaterne bør under hensyn til den nye definition på markedsmæssige risici om nødvendigt ændre deres eksportkreditforsikringsordninger for markedsmæssige risici således, at enhver ydelse af statsstøtte af den art, der er nævnt i punkt 4.2, litra a) til f), i 1997-meddelelsen, til offentligt støttede eksportkreditforsikringsselskaber bringes til ophør inden den 1. januar 2002 for sådanne risicis vedkommende.

Medlemsstaterne opfordres til at give deres udtrykkelige godkendelse til de foreslåede foranstaltninger senest to måneder efter datoen for offentliggørelsen af denne meddelelse. Modtages intet svar, vil Kommissionen gå ud fra, at den pågældende medlemsstat afviser de foreslåede foranstaltninger.

(1) EFT C 281 af 17.9.1997, s. 4.

(2) Kommissionen vil blandt andet rådføre sig med Rådets eksportkreditgruppe.

(3) Dvs. krig, revolution, naturkatastrofer, atomulykker osv., ikke såkaldte 'kommercielle katastroferisici' (hvortil henføres en katastrofal akkumulation af tab paa individuelle købere eller lande), der kan dækkes ved en excedent genforsikringskontrakt, og som betragtes som kommercielle risici.

(4) Kommissionen vil blandt andet rådføre sig med Rådets eksportkreditgruppe.